钦定古今图书集成/方舆汇编/职方典/第1252卷 > 《酃酒赋》晋·张载
## 钦定古今图书集成/方舆汇编/职方典/第1252卷 > 《酃酒赋》晋·张载

“惟贤圣之兴作，贵垂功而不泯。嘉康狄之先识，亦应
天而顺人。”拟酒旗于元象，造甘醴以颐神。虽贤愚之
同好，似大化之齐均。物无往而不变，独居旧而弥新。
经盛衰而无废，历百代而作珍。若乃山中冬启，醇酎
秋发。长安春御，乐浪夏设。蚁漂萍布，芬香酷烈。播殊
表于圣载，信人神之所悦。未闻珍酒，出于湘东，丕显
“于皇都，乃潜沦于吴邦。往逢天地之否运，今遭六合
之开通。酝叶气以调鬯，宣至味而大同。匪徒法用之
穷理，信泉壤之所钟。故其为酒也，殊功绝伦。三事既
节，五齐必均。造酿在秋，告成在春。备味滋和，体色淳
清。宣神御志，道气养形。遣忧消患，适性顺情。言之者
嘉其美味，志之者弃事忘荣。”于是纠合同好，以遨以
游。嘉宾云会，矩坐四周，设金樽于南楹，酌浮觞以施
流，备鲜肴以绮进，错时膳之珍羞，礼仪攸序。是献是
酬，赪颜发溢，逸思凯休，德音晏晏，弘此徽猷，咸得志
以自足，愿栖迟于一丘。于是懽乐既洽，日薄西隅，主
称《湛露》，宾歌《骊驹》，仆夫整驾，言旋其车，乃凭轼以回
轨，骋轩驷于通衢，反衡门以隐迹，览前圣之典谟。感
夏禹之防微，悟仪氏之见疏。鉴往事而作戒，罔非酒
而惟愆。哀秦穆之既醉，歼良人而弃贤。嘉卫武之能
悔，著屡舞于初筵。察成败于往古，垂将来于兹篇。